บริกส์ดัดหลังIMFยันต้องได้สิทธิเพิ่ม
บริกส์ ดัดหลังไอเอ็มเอฟ ยื่นหมูยื่นแมวสมทบทุนกองทุนฉุกเฉินต้องแลกกับสิทธิในไอเอ็มเอฟมากขึ้น
21 เม.ย. 2555

บริกส์ ดัดหลังไอเอ็มเอฟ ยื่นหมูยื่นแมวสมทบทุนกองทุนฉุกเฉินต้องแลกกับสิทธิในไอเอ็มเอฟมากขึ้น
เมื่อวันที่ 20 เม.ย. กลุ่มประเทศบริกส์ ประกอบไปด้วย บราซิล รัสเซีย อินเดีย จีน และแอฟริกาใต้ เรียกร้องให้กองทุนการเงินระหว่างประเทศ (ไอเอ็มเอฟ) ให้สิทธิให้เสียงกับกลุ่มประเทศบริกส์มากขึ้นในไอเอ็มเอฟ แลกกับเงินช่วยสมทบทุนเข้ากองทุนฉุกเฉินของไอเอ็มเอฟตามที่เรียกร้อง 
กุยโด มันเตกา รัฐมนตรีคลังบราซิล กล่าวว่า ขณะนี้กลุ่มประเทศบริกส์ยังไม่สามารถสรุปตัวเลขที่จะช่วยสมทบเข้ากองทุนของไอเอ็มเอฟ เนื่องจากเงื่อนไขต่างๆ ยังไม่ได้รับการตอบสนอง
ทั้งนี้ การสนับสนุนจากกลุ่มประเทศบริกส์ โดยเฉพาะจากจีน รัสเซีย และบราซิล ถือว่ามีความสำคัญอย่างยิ่งต่อการขยายกองทุน ฉุกเฉินของไอเอ็มเอฟ ซึ่งที่ผ่านมาทางด้าน คริสติน ลาการ์ด ต้องการที่จะขยายกองทุนดังกล่าวให้ได้อย่างน้อย 4 แสนล้านเหรียญสหรัฐ เพื่อใช้ป้องกันผลกระทบจากวิกฤตหนี้ของยูโรโซน โดยขณะนี้ยุโรปและญี่ปุ่นได้ให้คำมั่นสมทบทุนรวมกันได้แล้ว 3.2 แสนล้านเหรียญสหรัฐ เหลือแต่เพียงการตอบรับจากกลุ่มประเทศเศรษฐกิจเกิดใหม่โดยเฉพาะบริกส์เท่านั้น